MTCไตรมาส 3 โชว์กำไร 1,080 ล้านบาท โต 12 % 
จำนวนสาขาทะลุเป้า พอร์ตสินเชื่อโตตามคาดเฉียด 30% เศรษฐกิจชะลอ คุมเข้มคุณภาพหนี้ 
6 พ.ย. 2562

จำนวนสาขาทะลุเป้า-พอร์ตสินเชื่อโตตามคาดเฉียด 30% เศรษฐกิจชะลอ คุมเข้มคุณภาพหนี้ 
นายชูชาติ เพ็ชรอำไพ ประธานกรรมการบริหาร บริษัท เมืองไทย แคปปิตอล จำกัด (มหาชน) หรือ MTC เปิดเผยว่า ไตรมาส 3/62 บริษัทมีกำไรสุทธิ 1,080 ล้านบาท เพิ่มขึ้น 12% จากงวดเดียวกันปีก่อน ขณะที่มีรายได้รวม 3,304 ล้านบาท เพิ่มขึ้น 22% จากงวดเดียวกันปีก่อนสำหรับงวด 9 เดือนแรกของปี 2562 มีกำไรสุทธิ 3,106 ล้านบาท เพิ่มขึ้น 15 % จากงวดเดียวกันปีก่อน ส่วนรายได้รวมอยู่ที่ 9,233 ล้านบาท เพิ่มขึ้น 22% จากงวดเดียวกันปีก่อน เนื่องจากพอร์ตสินเชื่อของบริษัทฯ เติบโตเพิ่มขึ้นกว่า 29% จากการเปิดสาขาใหม่
ทั้งนี้ ภาพรวมธุรกิจ 9 เดือนแรกปีนี้เป็นไปตามเป้าที่วางไว้ แม้ว่าก่อนหน้านี้จะกังวลเรื่องหนี้ที่ไม่ก่อให้เกิดรายได้ (เอ็นพีแอล) ที่อาจมาพร้อมกับภัยธรรมชาติในช่วงหลายเดือนที่ผ่านมา แต่บริษัทฯเพิ่มความระมัดระวังในการปล่อย และการติดตามหนี้ สะท้อนให้เห็นจากความสำเร็จในผลการดำเนินงานของไตรมาสนี้ ที่เอ็นพีแอลของบริษัทฯลดไปต่ำกว่า 1%แต่พอร์ตสินเชื่อโตได้ตามเป้า
ในขณะเดียวกัน บริษัทฯสามารถเพิ่มจำนวนสาขาได้ทะลุเป้าหมาย 3,900 สาขา ดังนั้นเราจึงสามารถรักษาการเติบโตของกำไรไว้ได้ โดยเฉพาะช่วงโค้งสุดท้ายของปีนี้ ปัจจัยทุกอย่างเป็นบวก และยังอยู่ในทิศทางที่ดี จากการความต้องการสินเชื่อในไตรมาส 4 ที่คาดว่าจะสูงขึ้น ตลอดจนได้รับอานิสงส์จากมาตรการกระตุ้นการบริโภค และได้ประโยชน์จากแนวโน้มอัตราดอกเบี้ยขาลง ทำให้มั่นใจว่า ภาพรวมของผลการดำเนินงานปีนี้ ยังสามารถทุบสถิติสูงสุดได้ต่อเนื่อง
นายชูชาติ กล่าวต่อว่าบริษัทฯตั้งเป้าพอร์ตสินเชื่อปีนี้จะเติบโตระดับ 25-30% และมีเอ็นพีแอลไม่เกิน 2% โดยในครึ่งปีหลังยังให้ความสำคัญกับการดูแลบริหารคุณภาพหนี้เนื่องจากภาวะเศรษฐกิจของไทยมีทิศทางที่ชะลอตัว